KIRJALLINEN KYSYMYS E-1898/01

esittäjä(t): Caroline Jackson (PPE-DE) komissiolle

(28. kesäkuuta 2001)

Aihe: Kalajauho ja -öljy

Kun otetaan huomioon valkoisessa kirjassa annetut vakuutukset siitä, että eurooppalaisille kuluttajille tarjotaan olennaisia ja tarkkoja tietoja, ja komission jäsenen David Byrnen korostama Euroopan unionin tarve palauttaa yleinen luottamus EU:n elintarviketuotantoon, -tutkimuksiin, -lakeihin ja -valvontaan, kysyn seuraavaa:

1. Voiko komissio ilmoittaa, perustuuko kalajauhon käytön väliaikainen kieltäminen märehtijöiden ruokana todisteisiin siitä, että kalajauho voi sisältää tarttuvaa spongiformista enkefalopatiaa aiheuttavan prionin ja voi näin ollen aiheuttaa märehtijöillä BSE-tautia?

2. Jos ei perustu, miksi väliaikainen käyttökielto on annettu?

3. Onko elintarvike- ja eläinlääkintätoimistolla tai EU:n eläinlääkintäviranomaisilla todisteita siitä, että kalajauho on pahemmin märehtijäperäisen lihaluujauhon saastuttamaa kuin muut rehuainekset?

4. Onko Dublinin elintarvike- ja eläinlääkintätoimiston ja/tai EU:n jäsenvaltioiden eläinlääkintäviranomaisten mielestä mitään todistettua perustetta, joka osoittaa, että kalajauho on pahemmin märehtijäperäisen lihaluujauhon saastuttamaa kuin muut rehuainekset?

David Byrnen komission puolesta antama vastaus

(18. syyskuuta 2001)

1. Tarttuvia spongiformisia enkefalopatioita ja eläinperäisten proteiinien käyttöä ruokinnassa koskevista tietyistä suojatoimenpiteistä 4. joulukuuta 2000 tehdyssä neuvoston päätöksessä 2000/766/EY(1) keskeytetään kalajauhon käyttö märehtijöille tarkoitetun rehun ainesosana. Kalajauhon käytön keskeyttämiseen ryhdyttiin varmuustoimenpiteenä, kunnes yhteisön sääntöjen täytäntöönpano jäsenvaltioissa

on arvioitu uudelleen. Toistaiseksi naudan spongiformisen enkefalopatian (BSE) yhteydestä kalajauhoon ei ole mitään tieteellistä näyttöä.

2. Käytön keskeyttäminen, jota jäsenvaltiot kannattivat voimakkaasti, perustui osittain elintarvike- ja eläinlääkintätoimiston tarkastuksiin, joiden yhteydessä useissa jäsenvaltioissa havaittiin järjestelmällisiä puutteita eläinrehua koskevien säädösten täytäntöönpanossa. Käyttökielto perustuu myös tieteellisen ohjauskomitean lausuntoon, jossa se suosittelee, että mikäli nisäkäsperäisen lihaluujauhon ja muun rehuaineksen välistä ristikontaminaatiota ei voida välttää, olisi ryhdyttävä toimenpiteisiin ihmisten ja eläinten terveyden suojelemiseksi. Tässä yhteydessä on syytä muistaa, että päätöksen tekohetkellä vaadittiin mahdollisimman tiukkoja toimenpiteitä ristikontaminaation välttämiseksi. Komissio on kuitenkin ryhtynyt tarkastelemaan päätöstä uudelleen sen perusteella, miten valvonnan tiukentamisessa on edistytty ja erityisesti miten on onnistuttu kehittämään luotettavampia testejä nisäkäsperäisen lihaluujauhon havaitsemiseksi kalajauhossa. Nykyinen toimenpide ei merkitse täyskieltoa, koska kiellosta on annettu poikkeus, jonka mukaan kalajauhoa saa käyttää muille kuin märehtijöille tarkoitetuissa rehuissa edellyttäen, että käytössä on tietyt valvontatoimenpiteet.

3. Elintarvike- ja eläinlääkintätoimistolla ei ole tarkempia tietoja siitä, onko kalajauho pahemmin nisäkäsperäisen lihaluujauhon saastuttamaa kuin muut rehun ainesosat. Tätä aihetta ei ole käsitelty yhdelläkään elintarvike- ja eläinlääkintätoimiston tarkastusmatkoista, jotka ovat keskittyneet arvioimaan sitä, miten toimivaltaiset viranomaiset panevat täytäntöön neuvoston päätöksen 2000/766/EY täytäntöönpanemiseksi tarvittavista valvontatoimenpiteistä 29. joulukuuta 2000 tehdyssä komission päätöksessä 2001/9/EY(2) asetettuja vaatimuksia ja edellytyksiä.

4. Elintarvike- ja eläinlääkintätoimistolla ei ole tarkempia tietoja asiasta.

5. Mitä tulee kuluttajille tiedottamiseen ja heidän luottamuksensa saavuttamiseen, kuluttajat tai heidän edustusjärjestönsä eivät ole reagoineet kielteisesti tähän päätökseen. Kuluttajat päin vastoin ovat yhä enemmän sen kannalla, että märehtijöille tarkoitetuissa rehuaineissa ei pitäisi käyttää mitään eläimistä tai kaloista peräisin olevia proteiineja, koska ne eivät kuulu märehtijöiden luontaiseen ruokavalioon.

(1) EYVL L 306, 7.12.2000.

(2) EYVL L 2, 5.1.2001.